钦定古今图书集成/明伦汇编/闺媛典/第270卷 > 皇清三 > 王受命妻杨氏
## 钦定古今图书集成/明伦汇编/闺媛典/第270卷 > 皇清三 > 王受命妻杨氏

按《成安县志》：“杨氏，潭集人，生员王受命妻也。受命亡，杨年二十四，男星岁甫八龄，女甫六岁。杨抚孤，事姑不少懈，供奉无缺。后姑失明，勤侍愈谨。姑卒，竭力营葬。明末天下大乱，盗贼蜂起，携子女避乱城中，藜藿不充。持家勤谨恭俭，鸡鸣而起，亲执炊爨，暇则纺绩。闺门严肃，儿女无敢私食。乡俗妇女多谒庙观演剧” ，虽数邀，杨绝不往。遇亲以礼，处族党以让。至如乡社供祭神祇，或祖先春秋生忌，蔬果食品，必竭诚致洁，稍不慊心，则令勿献。先是，母家及夫家俱富，一钱尺帛不妄费。后年七十，子孙常以鲜衣美食进，辄辞曰：“我常衣适体，常食适口，无用此也。” 当岁歉贫困，见子读书不专，怒曰：“我在家时，见汝外祖及汝诸舅，惟读书是务。迨至汝家，见汝祖父及汝伯叔，亦惟读书是务。汝不读书，将欲何为？汝能读书，我贫困无怨；苟不读书，即富贵我亦不喜也。” 星岁感激向学，闭户不出，一介不妄取，母教之也。